google/wiki40b huggingface dataset:
Πολιορκία του Βελιγραδίου (1806)

Η Πολιορκία του Βελιγραδίου το 1806 (σερβικά : Опсада Београда 1806) ήταν μία πολεμική σύγκρουση στην διάρκεια της πρώτης Σερβικής επανάστασης ανάμεσα στους επαναστατημένους Σέρβους και τους Οθωμανούς.
Η επίθεση των επαναστατών στο Βελιγράδι είχε προγραμματιστεί πολύ προσεκτικά. Παρόλο που ο Καραγιώργης Πέτροβιτς ήταν από τον Μάιο το 1804 στην περιοχή του Βελιγραδίου με τον επαναστατικό στρατό για τις πρώτες συγκρούσεις με τους Τούρκους δεν κινήθηκε κατά του Βελιγραδίου παρά δύο χρόνια αργότερα. Όταν οι Σέρβοι επαναστάτες οργανώθηκαν και ήσαν έτοιμοι πήραν θέσεις κοντά στο Βελιγράδι.
Για την πολιορκία της πόλης είχαν σπεύσει εκτός του Καραγιώργη, με τα στρατιωτικά τους σώματα οι Σίμα Μάρκοβιτς, ο Γιάνκο Κάτιτς, ο Μλάντεν Μιλοβάνοβιτς, ο Μιλένκο Στοΐκοβιτς, ο Στάνιογε Γκλαβά, ο Βούλε Κόλαρατς, ο Ματέια Νενάντοβιτς, και ο Λούκα Λαζάρεβιτς.
Στα μέσα Νοεμβρίου 1806 κοντά στο Βελιγράδι είχαν προσέλθει περίπου 25.000 Σέρβοι στρατιώτες με 40 κανόνια, ενώ ο αριθμός των όπλων από την τουρκική πλευρά που βρίσκονταν μέσα από τα τείχη του Βελιγραδίου ήταν περίπου 300. Στην υπεράσπιση του Βελιγραδίου συμμετείχαν και χριστιανοί, κάποιοι από αυτούς έχουν εγκαταλείψει τη σερβική πλευρά, ανάμεσα στους οποίους ήταν και ο Μπουλούμπασης Κόντα.
Η κύρια επίθεση ξεκίνησε στις 30 Νοεμβρίου 1806, οι επαναστάτες κατάφεραν και εισήλθαν στην πόλη από την πύλη του ποταμού Σάβα. Οι Τούρκοι βλέποντας τους έριξαν έναν πυροβολισμό, ο οποίος ήταν το σήμα κινδύνου για την πόλη. Η μάχη κράτησε όλη τη νύχτα, κάποια στιγμή και γύρω στο 10 π.μ., το Βελιγράδι έχει στα χέρια των επαναστατών. Στην πόλη παρέμεινε ο Σουλεϊμάν Πασάς, εκπρόσωπος της τουρκικής κυβέρνησης, αλλά στις 27 Δεκεμβρίου 1806 έφυγε από την πόλη με τη συνοδεία του.
Μιχάλης Πουρνάρας

Καριέρα

Ο Πουρνάρας ξεκίνησε την καριέρα του από τα τμήματα υποδομής του Άρη, όπως και την θυγατρική του ομάδα, τον Ήφαιστο. Το 1992, κατέκτησε το κύπελλο Ελλάδας, αν και δεν αγωνίστηκε στον τελικό, ενώ επίσημα εντάχθηκε στην ανδρική ομάδα του συλλόγου το 1993, παραμένοντας για τρεις σεζόν στους "κίτρινους". Επέστρεψε το 1998-99, βοηθώντας τον Άρη να επανέλθει στην πρώτη τετράδα του πρωταθλήματος μετά από επτά χρόνια. Στις πέντε σεζόν που αγωνίστηκε με την ομάδα της Θεσσαλονίκης, έπαιξε σε 38 παιχνίδια της κανονικής διάρκειας του ελληνικού πρωταθλήματος, χωρίς να υπάρξει ποτέ βασικό στέλεχος της ομάδας.
Σε συλλογικό επίπεδο, φόρεσε την φανέλα των Αμπελοκήπων, της Δάφνης, του Απόλλωνα Πατρών, της ΜΕΝΤ και της Ασπίδας Ξάνθης, πριν συνεχίσει σε ερασιτεχνικό επίπεδο με το Στρατώνι και τον Α.Ο. Γαλάτιστας στην γενέτειρα του, την Χαλκιδική.
Έχει υπάρξει διεθνής με την εθνική Ελλάδος ανδρών πέντε φορές από το 1993 ως το 1996, ενώ πιο πριν είχε αγωνιστεί και με την εθνική νέων.
Υδροηλεκτρικό εργοστάσιο

Υδροηλεκτρικά εργοστάσια ονομάζονται οι εγκαταστάσεις παραγωγής ηλεκτρικής ενέργειας με την εκμετάλλευση της δυναμικής ενέργειας του νερού (π.χ ενός ποταμού, μιας λίμνης κτλ.). Δεδομένου ότι παράγουν ενέργεια χωρίς να καταναλώνουν φυσικούς πόρους, θεωρούνται ως τρόποι παραγωγής ενέργειας από ανακυκλώσιμες πηγές.

Πλεονεκτήματα χρήσης

Αν και η αρχή λειτουργίας των υδροηλεκτρικών και των ατμοηλεκτρικών εργοστασίων είναι ακριβώς η ίδια, οι εγκαταστάσεις διαφέρουν ως προς το μέσο περιστροφής της τουρμπίνας: Στα θερμοηλεκτρικά εργοστάσια χρησιμοποιείται ως καύσιμο συνήθως γαιάνθρακας, ο οποίος θερμαίνει νερό μετατρέποντάς το σε ατμό υψηλής πίεσης που κινεί την τουρμπίνα. Αυτός ο τρόπος έχει δύο βασικά μειονεκτήματα: Πρώτον, ο γαιάνθρακας δεν είναι ανανεώσιμη πηγή ενέργειας και, ανεξάρτητα από την ποσότητά του, μετά από κάποιο χρονικό διάστημα θα εξαντληθεί (β) Από την καύση του παράγονται πολλά βλαβερά καυσαέρια, τα οποία επιβαρύνουν σημαντικά την ατμόσφαιρα, κυρίως γύρω από την εγκατάσταση, με ό,τι αυτό συνεπάγεται για όλες τις μορφές ζωής της περιοχής, ενώ πρόβλημα δημιουργούν και τα κατάλοιπα της καύσης (στάχτες κτλ.). Οικονομικά είναι, επίσης, πιο δαπανηρά στη συντήρηση.
Αντίθετα, οι υδροηλεκτρικές εγκαταστάσεις στηρίζονται σε ανανεώσιμη πηγή ενέργειας, την ροή του νερού, η οποία είναι ανανεώσιμη πηγή, στηριζόμενη στον κύκλο του νερού στην Φύση. Δεν παράγουν κανένα απόβλητο, δεν εμφανίζουν εκπομπή κανενός είδους ρύπου και η μόνη περιβαλλοντική επιβάρυνση είναι η κατασκευή του φράγματος και, σε ορισμένες περιπτώσεις, η αδυναμία επικοινωνίας των δύο τμημάτων του ποταμού (που διαχωρίζει το φράγμα) για τις υδρόβιες μορφές ζωής.
Nu Metal

1993-1998: Πρόωρη ανάπτυξη και άνοδος

Ο Joel McIver αναγνώρισε τον Korn ως το συγκρότημα που δημιούργησε και πρωτοστάτησε στο είδος nu metal με το demo του μυαλού Neidermayer's Mind, το οποίο κυκλοφόρησε το 1993. Ο McIver αναγνώρισε επίσης το Korn ως το συγκρότημα που ξεκίνησε το New Wave της American Heavy Metal, που ξεκίνησε τη δεκαετία του 1990. Τα επιθετικά riffs του Korn, ο rapping της Limp Bizkit και οι μελωδικές μπαλάντες του Staind δημιούργησαν το ηχητικό πρότυπο για το nu metal. Η προέλευση του όρου "nu metal" αποδίδεται συχνά στο έργο του παραγωγού Ross Robinson, που ονομάζεται "Ο Νονός του Nu Metal" μεταξύ παραγωγών. Ο Robinson παρήγαγε για μπάντες όπως το Korn, το Limp Bizkit και το Slipknot. Πολλές από τις πρώτες nu metal μπάντες, όπως οι Korn και Deftones, ήρθαν από την Καλιφόρνια. Ωστόσο, το είδος γεννήθηκε σύντομα σε όλες τις Ηνωμένες Πολιτείες και πολλές μπάντες προέκυψαν από διάφορα κράτη, όπως η Limp Bizkit από τη Φλώριδα, η Staind από τη Μασαχουσέτη και η Slipknot από την Αϊόβα. Στο βιβλίο Brave Nu World, ο Tommy Udo έγραψε για το συγκρότημα Coal Chamber, "Υπάρχουν κάποιες ενδείξεις που υποδηλώνουν ότι το Coal Chamber ήταν η πρώτη μπάντα στην οποία εφαρμόστηκε η ετικέτα 'nu metal', σε μια ζωντανή ανασκόπηση στο περιοδικό Spin . "
"Κεφάλαιο" από την Deftones με τον Max Cavalera (1997)
MENU0: 00
Το "Headup" της Deftones χαρακτηρίζει το Max Cavalera και περιγράφεται από τον Decibel ως το "πιο nu-metal κομμάτι" του Around the Fur.
Προβλήματα αναπαραγωγής αυτού του αρχείου; Ανατρέξτε στη βοήθεια μέσων.
Το 1994, οι korn κυκλοφόρησαν το αυτοβιογραφικό τους ντεμπούτο άλμπουμ, το οποίο θεωρείται ευρέως το πρώτο metal album. Το Korn γνώρισε την υπόγεια δημοτικότητα αυτή τη στιγμή. το ντεμπούτο τους album κορυφώθηκε στον αριθμό 72 στο Billboard 200. Την ίδια χρονιά απελευθερώθηκε και το άλμπουμ του P.O.D., το Snuff the Punk, το οποίο αργότερα αναγνωρίστηκε ως άλλο πρώιμο παράδειγμα του metal. Το άλμπουμ των Roots του Sepultura του 1996 δεν έχει μεταλλικά στοιχεία που θεωρήθηκαν επίδραση στο είδος, ενώ οι Roots επηρεάστηκαν από το αυτοβιογραφικό άλμπουμ του Korn. Λίγα μπάντες έπαιζαν το metal μέχρι το 1997 όταν κυκλοφόρησαν όλα τα ντεμπούτο άλμπουμ τους συγκροτήματα όπως το Coal Επιμελητήριο, ο Limp Bizkit και οι Papa Roach. Η προσοχή μέσω του MTV και του Ozzy Osbourne το 1995 για την εισαγωγή του Ozzfest ήταν αναπόσπαστο στοιχείο για την έναρξη της καριέρας πολλών nu metal bands, συμπεριλαμβανομένης της Limp Bizkit το 1998
Ιωάννης Σολδάκιος

Πόνος Ιωάννου Σολδακίου Αθηναίου
— Σημείωση του Ιωάννη Σολδάκιου

σε κώδικα του 18ου αιώνα.
Ο Ιωάννης Σολδάκιος ή Σολδάκης ήταν βιβλιογράφος του 18ου αιώνα. Η καταγωγή του ήταν από την Αθήνα. Έγραψε χειρόγραφο συμπλήρωμα της έντυπης Λογικής του Ευγένιου Βούλγαρη. Φυλάγεται στην βιβλιοθήκη της Δημητσάνας με αύξοντα αριθμό 91.
Νικόλαος του Λίχτενσταϊν

Βιογραφία

Ο Νικόλαος-Φερδινάνδος-Μαρία-Ιωσήφ-Ραφαήλ γεννήθηκε στη Ζυρίχη και είναι ο τρίτος γιος του Φραγκίσκου-Ιωσήφ Β΄ πρίγκιπα του Λίχτενσταϊν και της Γεωργίνας-Νορμπέρτας, κόρης του Φερδινάνδου-Μαρία κόμη του Βίλτσεκ.
Το 1950 έγινε ιππότης της Δικαιοσύνης σε ανηλικιότητα, του Κυρίαρχου Τάγματος της Μάλτας. Το 1961 καταργήθηκε η τάξη των ιπποτών σε ανήλικους και ο Νικόλαος έλαβε τον βαθμό του ιππότη της Τιμής και Αφοσίωσης. 
Ολοκλήρωσε την πρωτοβάθμια εκπαίδευσή του στο Βάντουτς και μετά παρακολούθησε το Σκωτικό Γυμνάσιο (Schottengymnasium) στη Βιέννη και το Ορεινό Λύκειο του Τσούοτς (Lyceum Alpinum Zuoz) στην Ελβετία. Το 1968-72 σπούδασε νομικά στο Πανεπιστήμιο της Βιέννης, από το οποίο αποφοίτησε με τον τίτλο του διδάκτορα στα Νομικά.
Το 1973-74 ήταν επιστημονικός βοηθός της Διεθνούς Επιτροπής του Ερυθρού Σταυρού στη Γενεύη. Το 1975-76 εργάστηκε για τα δικαστήρια στο Βαντουτς. Το 1977-78 έγινε σύμβουλος του Γραφείου Διεθνών Σχέσεων της κυβέρνησης του Λίχτενσταϊν. Το 1979-89 ήταν μόνιμος αντιπρόσωπος του Λίχτενσταϊν στο Συμβούλιο της Ευρώπης, στο Στρασβούργο. Το 1986-2017 ήταν πρέσβης του Λίχτενσταϊν στο Βατικανό, το 1989-96 στην Ελβετία και το 1996-2010 στο Βέλγιο.
Γουλιέλμος Δ΄ του Μομφερράτου

Βιογραφία

Ήταν ο πρωτότοκος γιος τού Όθωνα Β΄ μαρκησίου τού Μομφερράτου και της Κωνσταντίας της Σαβοΐας.
Εμφανίζεται για πρώτη φορά σε έγγραφο τού 1059, όταν ανέλαβε την εξουσία στην πόλη Σαβόνα, ίσως έπειτα από αίτημα των πολιτών της (που υπαγόταν στον βασιλιά της Γερμανίας) για δικό τους κυβερνήτη. Το 1093 ήταν παρών, όταν ο Ερρίκος Δ΄ της Γερμανίας παραχώρισε τη μονή τού Μπρέμε στο ναό της Παβία. 
Σε μία πράξη τού 1096 παραχωρεί τα δικαιώματά του επί τού ναού του Αγ. Στεφάνου στο Αλέν.
Σημαία του Μπενίν

H σημαία του Μπενίν  υιοθετήθηκε αρχικά το 1959. Το 1975 άλλαξε με διαταγή του μαρξιστικού καθεστώτος, για να επανέλθει μετά την πτώση του τελευταίου, την 1 Αυγούστου 1990. Τα χρώματα της σημαίας είναι τα παραδοσιακά παναφρικανικά χρώματα: το πράσινο συμβολίζει την ελπίδα, το κίτρινο αντιπροσωπεύει τον πλούτο και το κόκκινο συμβολίζει το θάρρος.  Η χώρα έχει Σύνταγμα από τις 2 Δεκεμβρίου του 1990.
Σεισάχθεια

Σύνοψη

Είναι το πρώτο νομοθέτημα του Σόλωνα, όχι όμως, όπως μερικοί, ακόμα και από τους αρχαίους συγγραφείς, διατείνονται για τη διαγραφή εξ ολοκλήρου των χρεών, την οποία απεναντίας απέκρουαν αυτοί οι ίδιοι Σολώνιοι νόμοι, αλλά μόνον ανακούφιση των πριν υπό των τοκογλύφων καταπιεζομένων οφειλετών. Για το σκοπό αυτό σμίκρυνε την αργυρή δραχμή κατά το 1/4 και λίγο περισσότερο ώστε 100 νέες δραχμές περιείχαν όσο άργυρο 72,5 παλαιές, συγκανονίσας επίσης μόνιμα και τα μέτρα  και τα σταθμά, ώστε ελάττωσε σε τέτοιο βαθμό τα χρέη των φτωχών, γι αυτό και λέγονταν ότι απάλειψε τις υποθήκες επί των γαιών, καθόσον διευκόλυνε την εξόφληση των χρεών. Άφησε όμως ελεύθερο τον προσδιορισμό του τόκου και απαγόρευσε το έθιμο του «επί τοις σώμασι δανείζεσθαι». Κήρυξε επίτιμους τους πριν από το χρέος ή οποιαδήποτε άλλη αιτία, πλην φόνου και επιβολής στη τυραννίδα, σε ατιμία καταδικασθέντες.

Ετυμολογία

Ο όρος είναι σύνθετος από τα αρχαία ελληνικά, από το "σείω" (ταρακουνώ) + "άχθος" (βάρος, χρέος). 
Ουσιαστικά σημαίνει η "αποτίναξη των βαρών".

Ισχύον καθεστώς πριν τη σεισάχθεια

Πριν την απαγόρευσή της από το Σόλωνα, στην Αθήνα ίσχυε ο θεσμός της υποδούλωσης για χρέη: ένας πολίτης που δεν μπορούσε να ξεπληρώσει το δανειστή του έχανε την ελευθερία του.

Νομοθεσία του Σόλωνα

Τα νομοθετικά μέτρα του Σόλωνα ήταν πολύ τολμηρά, αλλά και δραστικά. 
Βασίζονταν στην αρχή της δίκαιης ανισότητας και όχι της απόλυτης ισότητας, ενώ επιδίωκαν να αποτρέψουν την εμφύλια διαμάχη και τη διάλυση της πολιτικής κοινότητας της Αθήνας, διατηρώντας παράλληλα την κοινωνική διαστρωμάτωση και την προβολή αυτής της διαστρωμάτωσης στη νομή της εξουσίας.
Η σεισάχθεια εντασσόταν στα μέτρα επανόρθωσης που έλαβε ο Σόλων. 
Πιο συγκεκριμένα, καταργούνταν τα υφιστάμενα χρέη ιδιωτών προς ιδιώτες και προς το δημόσιο, καταργήθηκε ο δανεισμός με εγγύηση το "σώμα" (προσωπική ελευθερία) του δανειολήπτη και των μελών της οικογένειάς του, ενώ απελευθερώθηκαν και όσοι Αθηναίοι είχαν γίνει δούλοι λόγω χρεών στην ίδια την Αθήνα και επαναφέρθηκαν στην πόλη όσοι εν τω μεταξύ είχαν μεταπωληθεί στο εξωτερικό.
Είναι γνωστό ότι με τη "σεισάχθεια" ο Σόλων έδωσε τέλος στην εξάρτηση των φτωχών αγροτών στην Αττική. 
Εκείνο που δεν είναι γνωστό και παραμένει θέμα διαμάχης ανάμεσα στους ερευνητές είναι η διαδικασία που ακολούθησε προκειμένου να αποκαταστήσει όσους είχαν πέσει θύματα της αυθαιρεσίας των πλουσίων, ακριβώς γιατί δεν υπήρχαν γραπτές διατάξεις (αυτό άλλωστε λέει και ο Σόλων σε ένα από τα ποιήματά του). 
Το μέτρο άλλοτε συνδέεται με τους εκτημόρους, τους εξαρτημένους αγρότες που καλλιεργούσαν τη γη των προνομιούχων με τη συμφωνία να τους δίνουν το 1/6 της παραγωγής αντί ενοικίου, ενώ άλλοτε με όλους όσους είχαν δανειστεί και καλλιεργούσαν την γη των πλουσίων και ισχυρών με ενέχυρο την προσωπική τους ελευθερία.
Η σεισάχθεια δημιουργήθηκε όχι για να καταργήσει τη δουλεία, αλλά για να απελευθερώσει τους δούλους από χρέος. Οι μεταρρυθμίσεις του Σόλωνα άφηναν δύο εξαιρέσεις: ο κηδεμόνας άγαμης γυναίκας που είχε χάσει την παρθενία της είχε το δικαίωμα να την πουλήσει για δούλη, και ένας πολίτης μπορούσε να αφήσει έκθετο ένα ανεπιθύμητο νεογέννητο.
Διμετρόδοντας

Ο Διμετρόδοντας είναι γένος σαρκοφάγου θηλαστικόμορφου ερπετού που έζησε την Πέρμια περίοδο, 295-270 εκατομμύρια χρόνια πριν. Συγγενεύει περισσότερο με τα θηλαστικά παρά με τις σαύρες. Ήταν ένας πελυκόσαυρος. Τα απολιθώματά του βρίσκονται στην Βόρεια Αμερική και την Ευρώπη, ενώ έχουν ανακαλυφθεί πατημασιές του στο Νέο Μεξικό.

Χαρακτηριστικά

O διμετρόδοντας ήταν την εποχή του το κορυφαίο αρπακτικό. Ανάλογα με το είδος, έφτανε σε μήκος τα 1,7-4,6 μέτρα και υπολογίζεται ότι το βάρος του κυμαινόταν από τα 28 μέχρι τα 250 κιλά. Το όνομά του προέρχεται από τα δύο διαφορετικών ειδών δόντια του, κάτι που συμβαίνει στα θηλαστικά και όχι στις σαύρες. Είχε τέσσερα πόδια, τα οποία εξείχαν στο πλάι του σώματος, μεγάλη ουρά και θα πρέπει να περπατούσε σαν σαύρα.

Πτερύγιο

Το πιο διακριτικό χαρακτηριστικό του Διμετρόδοντα ήταν το εντυπωσιακό πτερύγιο στην πλάτη, κάτι που έχουν και άλλοι πελυκόσαυροι. Το πτερύγιο ήταν πλούσιο σε αιμοφόρα αγγεία, τα οποία πορεύονταν σε αύλακες στο περιόστεο, και πιθανώς χρησίμευε για την ταχύτερη ρύθμιση της θερμοκρασίας του σώματός του.
Μαίρη Ρόμπινσον

Σταδιοδρομία

Γεννήθηκε στο Μπαλινά, Κομητεία Μάγιο.

Γερουσία και Προεδρία

Ανήλθε στο προσκήνιο πρώτα ως ακαδημαϊκός, δικηγόρος, αγωνίστρια και μέλος της Γερουσίας της Ιρλανδίας (1969-1989). Νίκησε τον Μπράιαν Λένιχαν του Φιάνα Φάιλ, και τον Όστιν Κάρι του Φάιν Γκέιλ, στις προεδρικές εκλογές του 1990, κερδίζοντας ως ανεξάρτητη υποψήφια υποστηριζόμενη από το Εργατικό Κόμμα, το Κόμμα των Εργατών και ανεξάρτητους γερουσιαστές, η πρώτη πρόεδρος στην ιστορία του θεσμού που δεν είχε την υποστήριξη του Φιάνα Φέιλ.

Ηνωμένα Έθνη

Παραιτήθηκε της προεδρίας, δύο μήνες πριν από τη λήξη της θητείας της, για να αναλάβει τα καθήκοντά της στα Ηνωμένα Έθνη. Κατά τη διάρκεια της θητείας της στα Ηνωμένα Έθνη, επισκέφθηκε το Θιβέτ (1998), η πρώτη Ύπατη Αρμοστής που το έκανε, επέκρινε τη μεταναστευτική πολιτική της Ιρλανδίας, και επέκρινε τη χρήση της θανατικής ποινής στις Ηνωμένες Πολιτείες.
Επέκτεινε την αποβλεπόμενη ενιαία τετραετή θητεία κατά ένα χρόνο για να προεδρεύσει της Παγκόσμιας Διάσκεψης κατά του Ρατσισμού 2001 στο Ντέρμπαν της Νότιας Αφρικής. Η διάσκεψη αποδείχθηκε αμφιλεγόμενη, και υπό συνεχή πίεση από τις ΗΠΑ, η Ρόμπινσον παραιτήθηκε από τη θέση της τον Σεπτέμβριο του 2002.

Άλλες δραστηριότητες

Η Ρόμπινσον είναι πρόεδρος του Ινστιτούτου για τα Δικαιώματα του Ανθρώπου και τις Επιχειρήσεις,  και Καγκελάριος του Πανεπιστημίου του Δουβλίνου. Από το 2004, είναι επίσης καθηγήτρια της Πρακτικής Διεθνών Υποθέσεων στο Πανεπιστήμιο Κολούμπια, όπου διδάσκει τα διεθνή ανθρώπινα δικαιώματα. Η Ρόμπινσον επισκέπτεται επίσης και άλλα κολέγια και πανεπιστήμια όπου δίνει διαλέξεις σχετικά με τα ανθρώπινα δικαιώματα.
Η Ρόμπινσον βρίσκεται στο Διοικητικό Συμβούλιο του Ιδρύματος Μο Ιμπραχίμ, μια οργάνωση που υποστηρίζει τη χρηστή διακυβέρνηση και τη σπουδαία ηγεσία στην Αφρική, και είναι μέλος της Επιτροπής του Ιδρύματος για το Βραβείο Ιμπραχίμ. Η Ρόμπινσον είναι Έκτακτη Καθηγήτρια στο Κέντρο για τα Ανθρώπινα Δικαιώματα και το Κέντρο για τη Μελέτη του AIDS στο Πανεπιστήμιο της Πρετόρια.
Η Ρόμπινσον υπηρέτησε ως επίτιμη πρόεδρος της Oxfam από το 2002 μέχρι που παραιτήθηκε το 2012 και είναι επίτιμη πρόεδρος του Ευρωπαϊκού Διαπανεπιστημιακού Κέντρου για τα Ανθρώπινα Δικαιώματα και τον Εκδημοκρατισμό EIUC από το 2005. Είναι πρόεδρος του Διεθνούς Ινστιτούτου για το Περιβάλλον και την Ανάπτυξη (IIED) και είναι επίσης ιδρυτικό μέλος και πρόεδρος του Συμβουλίου των Γυναικών Ηγετών. Η Ρόμπινσον ήταν μέλος των Ευρωπαϊκών μελών της Τριμερούς Επιτροπής.
Ιουλία Κορνηλία Παύλα

Βιογραφία

Η Ι. Κ. Παύλα έγινα Αυτοκράτειρα το διάστημα 219-220. Ο πατέρας της Ιούλιος Παύλος Προυντεντίσσιμος ήταν Ελληνικής καταγωγής διακεκριμένος δικαστικός, έπαρχος τού πραιτωρίου υπό τον Αλέξανδρο Σεβήρο, εξάδελφο τού Ελαγάβαλου. Η μητέρα της ανήκε στην Κορνηλία γενεά. Συνολικά η Παύλα είχα καταγωγή από την Ελλάδα και από πατρικίους της Ρώμης, έτσι ήταν μέλος της ανώτερης Ρωμαϊκής αριστοκρατίας.
Στις αρχές του 219 η Ιουλία Μαίσα -μεγαλύτερη αδελφή της Ιουλίας Δόμνας, συζύγου τού Αυτοκράτορα Σεπτιμίου Σεβήρου- κανόνισε τον γάμο της Παύλας με τον εγγονό της Ελεγάβαλο, που πριν ένα έτος είχε γίνει Αυτοκράτορας. Η τελετή εορτάστηκε με πολυτέλεια στη Ρώμη. Στην Παύλα δόθηκε ο τίτλος της Αυγούστας και το οικογενειακό όνομα Ιουλία. 
Στα τέλη τού 220 ο Ελαγάβαλος διαζεύχθηκε την Παύλα για να νυμφευτεί την Εστιάδα Παρθένα Ακουιλία Σεβήρα, μία ένωση που εθεωρείτο σκανδαλώδης, καθώς η νύφη ήταν Εστιάδα. Εκτός από το ότι ο Ελαγάβαλος ήταν ερωτευμένος με τη Α. Σεβήρα, τη νυμφεύτηκε ως μέρος μία θρησκευτικής τελετής υπέρ τού από Ηλιακού Θεού Ελ-Γκαμπάλ και της εισχώρησης τού από τη Συρία αυτού θεού στη Ρωμαϊκή θρησκεία.
Έπειτα από το διαζύγιο ο Ελαγάβαλος αφαίρεσε τον τίτλο της Αυγούστας από την Παύλα, κ οποία αποσύρθηκε από τη δημόσια ζωή. Η μετέπειτα μοίρα της δεν μας είναι γνωστή.

Οικογένεια

Παντρεύτηκε το 219 τον Ελαγάβαλο Αυτοκράτορα των Ρωμαίων. Δεν απέκτησαν τέκνα και το επόμενο έτος ο Ελαγάβαλος τη χώρισε για να νυμφευτεί δεύτερη φορά.
Ντομίνιον

Ο όρος Ντομίνιον προέρχεται από τον αγγλικό όρο Dominion που προσδιορίζει ειδικό καθεστώς αποικιακής κτήσης.
Αρχικά ο όρος αυτός διδόταν με τη σημασία της αυθεντίας, της υπεροχής και κατ΄ επέκταση της κυβερνητικής εξουσίας. Όταν η Αγγλία ξεκίνησε την αποικιακή πολιτική ο όρος "domiinion over ..." σήμαινε "εξουσία επί ..." κάποιας συγκεκριμένης περιοχής.

Με την άσκηση όμως εξουσίας σ΄ αυτήν η χρήση του όρου μετατοπίσθηκε στην έννοια του εδάφους με συνέπεια αντικείμενο της διακυβέρνησης να γίνει το "ντομίνιον". Υπό αυτές τις συνθήκες ο όρος ντομίνιον απέκτησε ιδιαίτερη σημασία προσδιορισμού κτήσης στη Μεγάλη Βρετανία που με το χρόνο η έννοιά του μεταβαλλόταν.
Άλος (αρχαία πόλη)

Η Άλος ήταν αρχαία ελληνική πόλη της Θεσσαλίας, χτισμένη στις βορειοανατολικές υπώρειες του όρους Όθρυς και την πεδιάδα του Αλμυρού, σε απόσταση περίπου 100 μ. από τη θάλασσα. Η θέση της είχε μεγάλη στρατηγική σημασία στην αρχαιότητα, καθώς έλεγχε το στενό πέρασμα από τον Παγασητικό στον Μαλιακό κόλπο και κατά συνέπεια τον δρόμο από τη βόρεια προς τη νότια Ελλάδα. 
Η πόλη αναφέρεται στον Κατάλογο Νεών της Ιλιάδας (Β 682), ενώ στον Ηρόδοτο (7, 173) είναι γνωστή ως σημαντικό λιμάνι κατά τους Περσικούς Πολέμους. Το 346 π.Χ. ο Φίλιππος Β΄ της Μακεδονίας την κατέστρεψε. Στην πρώιμη Ελληνιστική περίοδο, γύρω στο 302 π.Χ., η πόλη επανιδρύθηκε πιθανότατα ως επίνειο της Αχαΐας Φθιώτιδας. Νέα καταστροφή υπέστη πιθανόν από σεισμό το 265 π.Χ.
Ένα περιστέρι έκατσε σε ένα κλαδί συλλογιζόμενο την ύπαρξή του

Πλοκή

Ο Σαμ και ο Τζόναθαν είναι δύο περιπλανώμενοι πωλητές παιχνιών που προκαλούν γέλιο. Οι υποψήφιοι πελάτες είναι δύσπιστοι στο να τα αγοράσουν, ενώ η όλη περιπλάνηση των δύο πωλητών δεν έχει λογική συνέχεια και παρεμβάλλονται σουρεαλιστικές σκηνές.

Βραβεία

Η ταινία κέρδισε τον Χρυσό Λέοντα στο Διεθνές Φεστιβάλ Κινηματογράφου της Βενετίας του 2014. 
Επίσης, κέρδισε το βραβείο καλύτερης κωμωδίας στα Βραβεία Ευρωπαϊκού Κινηματογράφου του 2015. Ήταν η πρόταση της Σουηδίας για την καλύτερη ξενόγλωσση ταινία στα 88α Βραβεία Όσκαρ, ωστόσο δεν επελέγη.
Στέφανο Ναπολεόνι

Βίτζεβ Λοτζ

Ο Ναπολεόνι έγινε ο πρώτος Ιταλός ποδοσφαιριστής που έχει αγωνιστεί ποτέ στην πολωνική Orange Ekstraklasa (παλαιότερα γνωστή ως Idea Ekstraklasa), με επόμενο τον συμπαίκτη, στη νέα του ομάδα, και συμπατριώτη του Τζόζεφ Ντάγιο Οσάντογκαν. Μετακόμισε στον Λεβαδειακό μετά τον υποβιβασμό της Βίτζεβ Λοτζ, στα τέλη του 2008.

Λεβαδειακός

Τον Ιανουάριο του 2009, αποκτήθηκε από την ομάδα του Λεβαδειακού.

Ατρόμητος

Τον Ιανουάριο του 2013 αποκτήθηκε από τον Ατρόμητο.
Αχιβάδα

Η αχιβάδα είναι ομάδα ορισμένων δίθυρων μαλακίων, που ζουν στον βόρειο Ατλαντικό και στη Μεσόγειο. Κοινό χαρακτηριστικό τους είναι το δίθυρο όστρακο, από το οποίο καλύπτονται. Αλιεύεται κυρίως για το κρέας της. Αντιπροσωπευτικότερο είδος του είναι η κοινή αχιβάδα (Venus verrucosa, Αφροδίτη η ακροχορδονώδης).

Περιγραφή

Το όστρακο της αχιβάδας είναι διπλό και έχει ίσες θυρίδες. Στο εξωτερικό του μέρος αποτελείται από ομόκεντρες πτυχές και τα χείλη του έχουν δόντια. Δύο σίφωνες ρυθμίζουν την είσοδο και την έξοδο του νερού. Με τον τρόπο αυτό εξασφαλίζεται η αναπνοή και η θρέψη του ζώου.

Πολλαπλασιασμός

Πολλαπλασιάζεται με αυγά  και γονιμοποιείται έξω από το σώμα της, στο περιβάλλον. Το ζώο ζει στο βυθό και σκάβει στην άμμο, όπου βυθίζεται.
Μάχη της Μαχίουα

Ιστορικό

Με τη δύναμη του Κουρτ Βάλε στο Νυανγκάο (Nyangao) να έχει χωριστεί από την κύρια δύναμη του φον Λέτοβ-Φόρμπεκ, οι Βρετανοί συνέλαβαν ένα σχέδιο ώστε αποκόψουν και να περικυκλώσουν τη φάλαγγα του Wahle, με το να την υπερφαλαγγίσουν από μια δύναμη Νιγηριανών. Εν συνεχεία, θα τοποθετούσαν ένα μεγάλο σώμα στρατιωτών, σε μια μετωπική επίθεση και θα περικύκλωναν τη δύναμη.

Μάχη

Στάλθηκε μία δύναμη τριών Νιγηριανών ταγμάτων, εναντίον των στρατευμάτων του Βάλε στο Νυανγκάο και τον καθήλωσαν εκεί στις 15 Οκτωβρίου 1917. Ο φον Λέτοβ-Φόρμπεκ έφερε ενισχύσεις στον Βάλε και αντέταξε τους τέσσερις πρόσθετους λόχους εναντίον τους. Σύντομα, οι Νιγηριανοί απειλήθηκαν με περικύκλωση και υπέστησαν σοβαρές απώλειες. Από τους Βρετανούς, στάλθηκε μια μεγαλύτερη δύναμη, για να επιτεθεί στους Γερμανούς από την αντίθετη πλευρά, αλλά και αυτό, επίσης αντιμετωπίστηκε με επίμονη αντίσταση όταν οι Γερμανοί αποχώρησαν το Νυανγκάο στις 16 και έσκαψαν χαντάκια στην κορυφογραμμή της Μαχίουα 2 μίλια (3,2 χλμ.) από την προηγούμενη θέση τους. Παρά τις επιθέσεις από τη νεοφερμένη Βρετανική δύναμη, οι Γερμανοί κατάφεραν να διατηρήσουν τα εδάφη τους και να αντεπιτεθούν στις 17 και 18 Οκτωβρίου 1917, αναγκάζοντας τους Βρετανούς να αποσυρθούν με βαριές απώλειες.

Επακόλουθο

Οι Βρετανικές δυνάμεις ηττήθηκαν με βαρύτατες απώλειες, έχοντας πάνω από 2.700 θύματα ενώ αναγκάστηκαν να υποχωρήσουν. Μολονότι ο φον Λέτοβ-Φόρμπεκ είχε προκαλέσει τον μεγαλύτερο αριθμό απωλειών στους Συμμάχους, στο Αφρικανικό Θέατρο από τη Μάχη της Τάνγκα, η μάχη δεν πήγε τόσο καλά όσο ήλπιζε. Οι γερμανικές απώλειες των 500 - 600 θυμάτων, ήταν πάνω από το τριάντα τοις εκατό των εμπλεκόμενων δυνάμεών του. Τα γερμανικά εφόδια ήταν εξαιρετικά περιορισμένα και σε τέσσερις ημέρες μάχης είχαν αναλώσει πάνω από 850.000 σφαίρες, σχεδόν όλα τα εφόδια των φυσιγγίων νέας γενιάς (smokeless cartridges) του. Χωρίς επαρκή πυρομαχικά για τα σύγχρονα όπλα της, η γερμανική δύναμη περιορίστηκε στη χρήση των παλαιών Mauser (Μοντέλο του 1871), τα οποία χρησιμοποιούσαν φυσίγγια πυρίτιδας. Με λιγοστά εφόδια και φοβούμενος μιαν άλλη επίθεση, ο Στρατηγός φον Λέτοβ-Φόρμπεκ αποφάσισε να αποχωρήσει από τη Γερμανική Ανατολική Αφρική και να ξεκινήσει μια εισβολή στην Πορτογαλική Ανατολική Αφρική, όπου ήλπιζε να επανακτήσει τη δύναμή του καταλαμβάνοντας εφόδια από τον εκεί κακώς προετοιμασμένο Πορτογαλικό Στρατό.
Αθέρας (Ικαρία)

Ο Αθέρας της Ικαρίας, γνωστός και ως Πράμνος, είναι το βουνό ή μικρή οροσειρά που αποτελεί τη «σπονδυλική στήλη» του νησιού, διασχίζοντάς το κατά μήκος.
Η υψηλότερη κορυφή του Αθέρα είναι η Φάρδη, που έχει υψόμετρο 1.041 ή 1.042 μέτρα πάνω από την επιφάνεια της θάλασσας. Σε παρόμοιο ύψος φθάνουν δύο άλλες κορυφές, η Μέλισσα (1.031 μέτρα) και η Ερυφή (1.026 μέτρα). Κάτω από τα χίλια μέτρα βρίσκουμε τις κορυφές Αμμούδια (913 μ.), Υψωνάς (697 μ.) και άλλες, με υψόμετρα 957 μέτρα, 915 μέτρα και 746 μέτρα. Το τοπίο παρουσιάζει αντιθέσεις, με απόκρημνες βραχώδεις τοποθεσίες και, σε αντιδιαστολή, μέρη με πυκνή δασώδη και άλλη βλάστηση.
Στον Αθέρα υπάρχουν μεγάλα στρώματα από ωραία άσπρα και γκρίζα μάρμαρα.